L'Ajuntament de Paterna entrega senyalística al món faller per a garantir la seguretat i bona convivència ciutadana durant les Falles
11/03/2024

# L'Ajuntament de Paterna entrega senyalística al món faller per a garantir la seguretat i bona convivència ciutadana durant les Falles

[![El Ayuntamiento de Paterna entrega señalética al mundo fallero para garantizar la seguridad y buena convivencia ciudadana durante las Fallas](/images/noticias/2024/03/9405/9405_lg.jpg)](/images/noticias/2024/03/9405/9405_lg.jpg)

11.03.2024

L'Ajuntament de Paterna, a través de les regidories d'Interior i Tradicions i en coordinació amb la Policia Local, ha fet lliurament d'un conjunt de senyalística als diferents representants de les 18 comissions falleres amb l'objectiu de continuar fent cada vegada més segures i organitzades les festes josefines als carrers de la ciutat.

Després de la reunió mantinguda en el saló de plens del consistori, el món faller ha rebut, d'acord amb el protocol de la Policia Local per a l'organització dels actes fallers aquesta setmana, una sèrie de panells personalitzats amb el nom de cada Falla i dissenyats amb els símbols de prohibit estacionar que seran instal·lats en els diferents talls de carrers autoritzats als respectius casals així com altres indicadors de zona de foc per a poder oferir als veïns i veïnes la informació necessària de cara als desplaçaments i circulació en el municipi.

Referent a això, la Tinenta Alcalde d'Interior, Nuria Campos ha destacat que “amb tota aquesta iniciativa busquem garantir la seguretat i la bona convivència de la ciutadania paternera durant la setmana més intensa de celebració d'actes fallers”.

Per part seua, la Tinenta Alcalde de Tradicions, Isabel Segura també ha subratllat que “des d'aquest equip de govern socialista continuarem apostant per aquestes festes tan valencianes i paterneres i, a través d'aquesta mesura municipal pionera hem ajudat els fallers i falleres a continuar desenvolupant amb èxit totes les seues iniciatives a la nostra ciutat durant aquestes dates assenyalades”.